Τοποθετήσεις πραγματοποίησαν ο Περιφερειάρχης Αττικής Γ. Πατούλης, ο Υφυπουργός Προστασίας του Πολίτη Λ. Οικονόμου, η Πρόεδρος της Επανόδου Χ. Ζαραφωνίτου, η Πρόεδρος του Ινστιτούτου Οδικής Ασφάλειας Πάνος Μυλωνάς Β. Μυλωνά, ο Τομεάρχης Προστασίας του Πολίτη του ΚΙΝΑΛ Μ. Σκανδάμης, η Εισαγγελέας του Αρείου Πάγου Ξ. Δημητρίου, κ.α. Τη συζήτηση συντόνιζε η Διευθύντρια της Επανόδου Φ. Μηλιώνη, ενώ καλωσόρισμα απηύθυνε ο Διευθυντής του Ειδικού Καταστήματος Κράτησης Νέων Αυλώνα Σ. Πατσογιάννης. Στο δεύτερο κύκλο της συζήτησης συμμετείχαν ο GroupPRManager, Kosmocar ΑΕ Ν. Μαρτίνος, ο Δημοσιογράφος εκπαιδευτικός Τ. Πουρναράκης, κ.α..

Να σημειωθεί ότι η εκδήλωση οργανώθηκε με την ευκαιρία ολοκλήρωσης του ευρωπαϊκού προγράμματος “ConvictsUpskillingPathways (CUP)”, στο οποίο συμμετέχει ως εταίρος και η Επάνοδος Ν.Π.Ι.Δ. και στο πλαίσιο του οποίου λειτουργεί, στο εν λόγω Κατάστημα, Εργαστήριο μηχανολογίας αυτοκινήτου. Το Εργαστήριο παρακολουθούν 12 νεαροί κρατούμενοι και τα μαθήματα του ολοκληρώθηκαν σήμερα 29 Δεκεμβρίου 2021 με την απονομή των σχετικών τίτλων. Η εκδήλωση περιλάμβανε συζήτηση των εκπαιδευόμενων κρατουμένων με καταξιωμένους επαγγελματίες από τον χώρο του αντικειμένου της κατάρτισης (μηχανολογία αυτοκινήτου) και εκπροσώπους από την κοινωνία, για τις ευκαιρίες απασχόλησής τους μετά την αποφυλάκισή τους, και απονομή των πιστοποιητικών κατάρτισης σε όσους ολοκλήρωσαν το πρόγραμμα.

Η Επάνοδος Ν.Π.Ι.Δ. συμμετέχει ως εταίρος στο εγκεκριμένο ευρωπαϊκό πρόγραμμα “ConvictsUpskillingPathways (CUP)” που χρηματοδοτείται από το Erasmus+, Άξονας «Στρατηγικές Συμπράξεις στην Εκπαίδευση Ενηλίκων». Tο πρόγραμμα στοχεύει στην ενίσχυση της μεσοπρόθεσμης και μακροπρόθεσμης απασχολησιμότητας και κοινωνικής επανένταξης 210 ανδρών και γυναικών κρατουμένων σε έξι ευρωπαϊκές φυλακές στην Ιταλία, την Ελλάδα, την Κύπρο και την Ολλανδία, μέσω του σχεδιασμού και της πιλοτικής εφαρμογής καινοτόμων εργαλείων εκπαίδευσης και παρακολούθησης. Γίνεται στο Κατάστημα Κράτησης της Χαλκίδας, στο Ειδικό Κατάστημα Νέων Αυλώνα και στο Κατάστημα Κράτησης Γυναικών Ελεώνα Θήβας.